Document ID: 32003R0666

Κανονισμός (ΕΚ) αριθ. 666/2003 της Επιτροπής
της 11ης Απριλίου 2003
ο οποίος επιτρέπει προσωρινά τη χρήση ορισμένων μικροοργανισμών σε ζωοτροφές
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 70/524/EΟΚ του Συμβουλίου, της 23ης Νοεμβρίου 1970, περί των πρόσθετων υλών στη διατροφή των ζώων(1), όπως τροποποιήθηκε τελευταία από τον κανονισμό (EΚ) αριθ.1756/2002(2), και ιδίως το άρθρο 3 και το άρθρο 9ε παράγραφος 1,
Εκτιμώντας τα ακόλουθα:
(1) Η οδηγία 70/524/EΟΚ ορίζει ότι ουδεμία πρόσθετη ύλη τίθεται σε κυκλοφορία χωρίς κοινοτική άδεια.
(2) Όσον αφορά τις πρόσθετες ύλες που αναφέρονται στο μέρος ΙΙ του παραρτήματος Γ της οδηγίας 70/524/ΕΟΚ, οι οποίες περιέχουν μικροοργανισμούς, είναι δυνατόν να δίνεται προσωρινή έγκριση νέας πρόσθετης ύλης για χρήση σε ζωοτροφές εάν πληρούνται οι προϋποθέσεις που ορίζονται στην εν λόγω οδηγία και εάν είναι εύλογο να θεωρηθεί, δεδομένων των διαθέσιμων αποτελεσμάτων, ότι, όταν η πρόσθετη ύλη χρησιμοποιείται στη διατροφή των ζώων, επιφέρει ένα από τα αποτελέσματα που αναφέρονται στο άρθρο 2 στοιχείο α) της εν λόγω οδηγίας. Τέτοια προσωρινή έγκριση μπορεί να δίνεται για μέγιστη περίοδο τεσσάρων ετών.
(3) Από την αξιολόγηση της αίτησης που υποβλήθηκε για έγκριση του παρασκευάσματος μικροοργανισμού που προσδιορίζεται στο παράρτημα του παρόντος κανονισμού προκύπτει ότι πληρούνται οι όροι του άρθρου 9ε παράγραφος 1 της οδηγίας 70/524/EΟΚ.
(4) Tο παρασκεύασμα μικροοργανισμού λαμβάνει προσωρινή έγκριση για περίοδο τεσσάρων ετών.
(5) Η επιστημονική επιτροπή για τη διατροφή των ζώων εξέδωσε θετική γνώμη για την ασφάλεια του παρασκευάσματος, το οποίο ανήκει στην ομάδα των "μικροοργανισμών", βάσει των όσων ορίζονται στο παράρτημα του παρόντος κανονισμού για τα χοιρίδια και τους χοίρους πάχυνσης.
(6) Από την αξιολόγηση της αίτησης προκύπτει ότι απαιτούνται ορισμένες διαδικασίες για την προστασία των εργαζομένων από την έκθεση στις πρόσθετες ύλες του παραρτήματος. Ωστόσο, η προστασία αυτή εξασφαλίζεται με την εφαρμογή της οδηγίας 89/391/EΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(3).
(7) Tα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ
Άρθρο 1
Η πρόσθετη ύλη που ανήκει στην ομάδα των "μικροοργανισμών", όπως αναφέρεται στο παράρτημα, εγκρίνεται ως πρόσθετη ύλη για χρήση σε ζωοτροφές βάσει των όρων του παραρτήματος.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Απριλίου 2003.

Labels: 0
16
6